สังคมข่าวหุ้น
*...ดัชนีหุ้นไทยปิดตลาด 1,257.34 จุด ลดลง 5.68 จุด มูลค่าซื้อขาย 38,205 ล้านบาท รับแรงขายทำกำไรหลังไร้ปัจจัยบวกและรอติดตามการดีเบตผู้เข้าชิงตำแหน่งประธานาธิบดีสหรัฐอเมริกา ทิศทางแนวโน้มวันนี้ตลาดมีลุ้นรีบาวด์สั้น แต่ปัจจัยการเมืองยังกดดัน พร้อมให้แนวรับ 1,250 จุด แนวต้าน 1,270 จุด...
29 ก.ย. 2563

เล็กเซียวหงส์
*…ดัชนีหุ้นไทยปิดตลาด 1,257.34 จุด ลดลง 5.68 จุด มูลค่าซื้อขาย 38,205 ล้านบาท รับแรงขายทำกำไรหลังไร้ปัจจัยบวกและรอติดตามการดีเบตผู้เข้าชิงตำแหน่งประธานาธิบดีสหรัฐอเมริกา ทิศทางแนวโน้มวันนี้ตลาดมีลุ้นรีบาวด์สั้น แต่ปัจจัยการเมืองยังกดดัน พร้อมให้แนวรับ 1,250 จุด แนวต้าน 1,270 จุด…
*…STEC คว้างานใหญ่ “โรงไฟฟ้าหินกอง” มูลค่า 8,800 ล้านบาท ทั้งงานออกแบบ ระยะเวลา 43 เดือน งานนี้เจ้าของโครงการโรงไฟฟ้าหินกองไม่ใช่ใครอื่นไกล นั่นคือ GULF กับ RATCH ซึ่งเป็นพันธมิตรกับ STEC เอาละ..ไม่ว่าเกี่ยวโยงใครกับใครอย่างไร แต่โครงการนี้มีความคืบหน้ามากขึ้นอย่างชัดเจน…
*…VGI ราคาร้อนแรง..เก็งกำไรไตรมาส 2/63 พลิกมีกำไร 24 ล้านบาท หลังไตรมาส 1/63 เจอพิษโควิด-19 เล่นงานจนขาดทุนกว่า 104 ล้านบาท ทำให้ถูกมองกันว่า VGI ได้ผ่านพ้นจุดต่ำสุดไปแล้ว มีราคาเหมาะสมที่ระดับ 8.10 บาท อีกทั้งอัพไซด์ที่จะเกิดขึ้นกับหุ้น VGI การที่หุ้น Kerry ที่จะเข้าเทรดปลายปีนี้หรือต้นปีหน้า จะกลายเป็นแรงส่งราคาระยะสั้น ๆ อีกแรง…
*…EP ตัดขายโซลาร์ฟาร์มญี่ปุ่นอีก 3 โครงการ กว่า 30 เมกะวัตต์ มูลค่า 2,000 ล้านบาท เหตุผลเพื่อให้บริษัทมีกระแสเงินสดมากขึ้น รองรับการขยายธุรกิจในอนาคต ลดภาระต้นทุนการเงิน..ว่าแต่ว่างวดนี้ EP จะบันทึกกำไรเท่าไหร่และเมื่อไหร่.? อันนี้ซิน่าสนใจ แต่ด้วยทั้ง 3 โครงการจ่ายไฟฟ้าเชิงพาณิชย์แล้ว..ท่าทางขายได้ราคาและมีกำไรไม่น้อยทีเดียว…
*…MK มีของดีซ่อนอยู่ในตัวไม่น้อยทีเดียว โดยเฉพาะกำไรสะสม 4,000 ล้านบาท จึงมิแปลกใจว่า “ฟินันซ่า” ถึงต้องตั้งโต๊ะเทนเดอร์..ที่น่าสนใจยิ่งกว่านั้นอีกราคาเทนเดอร์ 3.10 บาท ต่ำกว่ามูลค่าหุ้นทางบัญชีของ MK ที่อยู่ที่ 6.14 บาท โอ้ว..พระเจ้าช่วยกล้วยแขกราคาเทนเดอร์ต่ำกว่าบุ๊กแวลูถึง 50% หากดีดลูกคิดคร่าว ๆ “ฟินันซ่า” ใช้เงินไม่ถึง 2,800 ล้านบาท ได้บริษัทที่มีกำไรสะสมกว่า 4,000 ล้านบาท นี่ยังไม่รวมดิสเคาต์จากราคาบุ๊กอีก 50% อย่างนี้ซินะ..เมื่อ 2 ปีก่อน “เฮียประทีป ตั้งมติธรรม” ถึงได้ยอมตั้งโต๊ะเทนเดอร์..แต่บังเอิญทำไม่สำเร็จ..คราวนี้ดูท่าจะเสร็จ “ฟินันซ่า” ซะแล้วกระมัง.!?…
*…JCK เกิดปรากฏการณ์ Sell on Fact หลังไล่ราคามาหลายวัน แต่เมื่อบริษัทแจ้งมติบอร์ดเรื่องออกวอร์แรนต์ (JCK-W6) แจกผู้ถือหุ้นเดิมอัตราส่วน 2 หุ้นต่อ 1 วอร์แรนต์ มีอายุไม่เกิน 2 ปี อัตราการใช้สิทธิ 1 หน่วยต่อ 1 หุ้นใหม่ ราคาใช้สิทธิหุ้นละ 2 บาท บริษัทตั้งเป้าจะได้เงินจากการแปลงสภาพ JCK-W6 จำนวน 2,150 ล้านบาท เพื่อนำไปใช้ช่วงปี 2563-2564 แต่ที่แน่ ๆ ใครอยากได้ JCK-W6 ต้องมีหุ้น JCK อยู่ในมือก่อนวันที่ 5 พ.ย. 2563 ถึงจะได้สิทธิ์รับวอร์แรนต์ดังกล่าว...
*…ปิดท้ายพบกับข่าวหุ้นเจาะตลาด เวลา 09.35-11.00 น. ดำเนินรายการโดย บูรพา สงวนวงศ์ และ สุภชัย ปกป้อง รับชมสด ๆ ผ่าน www.facebook.com/kaohoononline,www.facebook.com/tv.kaohoon และทาง FM 96 MHz…
*…พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดย อารียานันท์ สัทธรรมสกุล เวลา 09.10 น. ปิดท้ายด้วย Post Market Report โดย สุภชัย ปกป้อง และ อดุลย์ มุสิกะ ช่วงเวลา 17.30 น. การันตีทุกโจทย์เรื่องหุ้นหาคำตอบได้ที่ข่าวหุ้นธุรกิจเท่านั้น